IZVEDBENI SKLEP KOMISIJE (EU) 2019/909

z dne 18. februarja 2019

o določitvi seznama obveznih raziskav in mejnih vrednosti za namene večletnega programa Unije za zbiranje in upravljanje podatkov v sektorjih ribištva in akvakulture

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/1004 Evropskega parlamenta in Sveta z dne 17. maja 2017 o vzpostavitvi okvira Unije za zbiranje, upravljanje in uporabo podatkov v ribiškem sektorju in podporo znanstvenemu svetovanju v zvezi s skupno ribiško politiko ter razveljavitvi Uredbe Sveta (ES) št. 199/2008 (1) ter zlasti prvega in tretjega pododstavka člena 4(1) Uredbe,

ob upoštevanju naslednjega:

(1) V skladu s členom 25 Uredbe (EU) št. 1380/2013 Evropskega parlamenta in Sveta (2) države članice zbirajo biološke, okoljske, tehnične in socialno-ekonomske podatke, ki so potrebni za upravljanje ribištva. Večletni program Unije za zbiranje, upravljanje in uporabo podatkov v sektorjih ribištva in akvakulture (večletni program EU) za obdobje 2017–2019 je bil sprejet z Izvedbenim sklepom Komisije (EU) 2016/1251 (3) in bo prenehal veljati 31. decembra 2019.

(2) Večletni program Unije je nujen, da države članice določijo in načrtujejo svoje dejavnosti zbiranja podatkov v svojih nacionalnih delovnih načrtih. V skladu s členom 21 Uredbe (EU) št. 508/2014 Evropskega parlamenta in Sveta (4) je treba te nacionalne delovne načrte predložiti Komisiji do 31. oktobra v letu, ki je predhodno letu, v katerem se bo delovni načrt uporabljal.

(3) Za pripravo pregleda večletnega načrta EU po letu 2019 potekajo posvetovanja s strokovnjaki v okviru Znanstvenega, tehničnega in gospodarskega odbora za ribištvo, z regionalnimi usklajevalnimi skupinami, predstavniki držav članic in drugimi zadevnimi deležniki, ki bodo zaključena šele konec leta 2019. Zato novega večletnega načrta EU ob upoštevanju rezultatov teh posvetovanj ne bo mogoče sprejeti pred letom 2021.

(4) Za obdobje od leta 2020 do 2021 je zato treba sprejeti določbe o seznamu obveznih raziskav na morju in mejnih vrednostih, pod katerimi državam članicam na podlagi Uredbe (EU) 2017/1004 ni treba zbirati podatkov, vključenih v sedanji večletni načrt EU.

(5) Ta sklep zato v skladu s členom 4 Uredbe (EU) 2017/1004 določa seznam obveznih raziskav na morju in mejnih vrednosti, pod katerimi državam članicam ni treba zbirati podatkov na podlagi svojih ribolovnih in akvakulturnih dejavnosti ali izvajati raziskav na morju, kakor je navedeno v členu 5(1)(b) in (c) navedene uredbe. Podrobna ureditev zbiranja in upravljanja bioloških, okoljskih, tehničnih in socialno-ekonomskih podatkov s strani držav članic, kakor je navedeno v členu 5(1)(a) navedene uredbe, je določena z Delegiranim sklepom Komisije (EU) 2019/910 (5).

(6) Zaradi pravne varnosti bi bilo treba razveljaviti Izvedbeni sklep Komisije (EU) 2016/1251.

(7) Ukrepi iz tega sklepa so v skladu z mnenjem Upravljalnega odbora za ribištvo in ribogojstvo –

SPREJELA NASLEDNJI SKLEP:

Člen 1 Za namene večletnega programa Unije za zbiranje in upravljanje podatkov v sektorju ribištva za obdobje 2020–2021 je v Prilogi k temu sklepu določen seznam obveznih raziskav na morju in mejhnih vrednosti, pod katerimi državam članicam ni treba zbirati podatkov na podlagi svojih ribolovnih in akvakulturnih dejavnosti ali izvesti raziskav na morju, ki zajemajo dele večletnega programa Unije iz točk (b) in (c) člena 5(1) Uredbe (EU) 2017/1004.

Člen 2 Izvedbeni sklep (EU) 2016/1251 se razveljavi z učinkom od 1. januarja 2020.

Člen 3 Ta sklep začne veljati na dan po objavi v Uradnem listu Evropske unije. Uporablja se od 1. januarja 2020.

V Bruslju, 18. februarja 2019 Za Komisijo Predsednik Jean-Claude JUNCKER

(1) UL L 157, 20.6.2017, str. 1.

(2) Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).

(3) Izvedbeni sklep Komisije (EU) 2016/1251 z dne 12. julija 2016 o sprejetju večletnega programa Unije za zbiranje, upravljanje in uporabo podatkov v sektorjih ribištva in akvakulture za obdobje 2017–2019 (UL L 207, 1.8.2016, str. 113).

(4) Uredba (EU) št. 508/2014 Evropskega parlamenta in Sveta z dne 15. maja 2014 o Evropskem skladu za pomorstvo in ribištvo in razveljavitvi uredb Sveta (ES) št. 2328/2003, (ES) št. 861/2006, (ES) št. 1198/2006 in (ES) št. 791/2007 in Uredbe (EU) št. 1255/2011 Evropskega parlamenta in Sveta (UL L 149, 20.5.2014, str. 1).

(5) Delegirani sklep Komisije (EU) 2019/910 z dne 13. marca 2019 o vzpostavitvi večletnega programa Unije za zbiranje in upravljanje bioloških, okoljskih, tehničnih in socialno-ekonomskih podatkov v sektorjih ribištva in akvakulture (glej stran 27 tega Uradnega lista).